
Z A P I S N I K
32.REDOVNE SJEDNICE PREDSTAVNIČKOG DOMA PARLAMENTA FEDERACIJE BIH, održane 27.04. 2022. godine

Sjednica je počela u 10.15.
Sjednicom je predsjedavao potpredsjedavajući Mladen Bošković.
Potpredsjedavajući Bošković pozdravio je zastupnice i zastupnike, goste kao i predstavnike akreditiranih medijskih kuća koji prate rad sjednice.
Odsustvo sa sjednice opravdali su: Hajrudin Žilić, Sabina Ćudić, Nasiha Pozder, Hamdija Abdić, Boro Krišto, Zlatko Kravić, Hasan Muratović, Samer Rešidat,Dževad Adžem i Elzina Pirić.
Vlada FBiH je dopisom od 20.04.2022. godine povukla iz procedure radi dodatnog usaglašavanja Prijedlog Zakona o izmjeni i dopuni Zakona o plaćama i naknadama sudija i tužilaca Federacije BiH.
Odata je počast Elmiri Sefo koja je tragično nastradala u zemljotresu u Stocu.
Zapisnici 31. redovne sjednice i 15. vanredne sjednice usvojeni su bez primjedbi.
Zastupnička pitanja
Damir Mašić pitanje je uputio vezano za  dešavanja u preduzeću Unis Ginex Goražde, te traži od premijera i kompletne Vlade FBiH očitovanje o sitaciji u ovoj firmi.
Adis Arapović pitanje je postavio Vladi FBiH – koje konkretne mjere je poduzela u prva tri mjeseca 2022. godine kako bi se zaustavio nekontroliran rast cijena životnih namirnica i energenata? Koji su rezultati mjera i da li su i u kojem konkretnom obimu aktivirane robne rezerve i koji je rezultat  na tržištu cijena životnih namirnica?
Naredno pitanje, također, upućeno je Vladi FBiH – Federalno ministarstvo pravde je dostavilo Vladi na razmatranje i usvajanje Inforamciju o inicijativi za donošenje Zakona o zaštiti žrtava ratne torture FBiH. Zašto ta inicijativa nije na dnevnom redu sjednice Vlade FBiH i kada će biti razmatrana? Traži od Vlade FBiH da razmotri inicijativu kako bi imali Zakon o zaštiti žrtava torture Federacije BiH.
Naredno pitanje Vladi FBiH, a vezano za Zakon o informacionoj sigurnosti, da li je zadužila Finansijsko-informatičku agenciju da gradi paralelni sistem informatičke centralizacije bez adekvatnog zakonodavnog okvira. Da li je Vlada FBiH odustala od ovog Zakona i kada će konačno Zakon o informacionoj sigurnosti biti na dnevnom redu. 
Sanela Prašović-Gadžo traži od rukovodstva Doma informaciju vezanu za Zajedničku radnu grupu oba doma koja je dužna da imenuje, odnosno raspiše konkurs za izbor i imenovanje članova Upravnog odbora RTV FBiH. Kada će početi sa radom ova Radna grupa koja je obavezna raspisati i spovesti konkursnu proceduru u skladu sa Zakonom o Javnom RTV servisu  RTVFBiH kako bi u skladu s tim bilo izvršeno imenovanje Upravnog odbora RTVFBiH i kako bi se rad ove kuće vratio u zakonske okvire.
Poziva RTVFBiH da odmah i bez odlaganja Parlamentu Federacije BiH dostavi izvještaj o radu za 2020. i 2021. godinu a koji nisu dostavljeni i da to učine na sva tri službena jezika u BiH.
Mirsd Čamdžić traži informaciju od premijera Novalića, direktora Elektroprivrede Andelije i predsjednika Nadzornog odbora Elektroprivrede Izeta Žigića o kreditnom zaduženju i pita – koliko trenutno iznosi kreditno zaduženje Termo bloka 7 u Tuzli, da li Federacija BiH i Elektroprivreda servisiraju dugove, odnosno da li postoji otplatni dug, ukoliko postoji traži da mu se dostavi dinamika otplate. Da li je određeno vrijeme za završetak projekta Termo bloka 7 u hoće li i ko će platiti penale za njegovo kašnjenje?
Nijaz Helez ponovo postavlja pitanje vezano za stanje u preduzeću Binas d.o.o. Bugojno.
Naredno pitanje za ministra prostornog uređenja – kada će biti usvojen Prostorni plan Federacije BiH.
Edita Mazić pokrenula je inicijativu prema Vladi FBiH da donese izmjenu Uredbe u postupku prijema u radni odnos u javnom sektoru u Federaciji BiH na način da se izmjeni član 5.
Pitanje je uputila Cestama Federacije BiH – zašto je došlo do zastoja i kada se može očekivati nastavak izgradnje servisne saobraćajnice uz magistralnu cestu M-18 prolaz kroz naseljeno mjesto Đurđevik.
Albin Muslić ponovo pita Ceste Federacije BiH - da li u narednom periodu i kada  se planira nastavak izgradnje magistralne ceste od Bihaća prema Bosanskoj Krupi preko Grmuško-Srbljanskog platoa. Traži, u ime građana Bihaća i Unskosanskog kantona, konkretan odgovor na ovo pitanje da li će se nastaviti izgradnja tog putnog pravca i kada.
Sanela Klarić kazala je da je nakon niza inicijativa koje je uputila prema Federalnom ministarstvu poljoprivrede, vodoprivrede i šumarstva, odgovore nikad nije dobila. U januaru je tražila dostavu odgovora vezanu za Projekt navodnjavanja vezan za Goražde. Također, od ovog ministarstva nije dobila odgovor vezan za broj informacija o svim obrtima koji su  između 2017. i 2021. godine dobili poticaje. Interesira je šta se dešavalo i kome je isplaćeno i zašto Ministarstvo isplaćuje i onim obrtima koji su ugašeni. Pitanje je uputila Federalnom ministarstvu za turizam i okoliš – da li je izdalo okolinsku dozvolu, odnosno rješenje, kojim se propisuju mjere i uvjeti zaštite okoliša tokom izgradnje i rada na izgradnji obaloutvrde na rijeci Sanici, ako jesu, da li su radili javnu raspravu.
Mirsad Pindžo predložio je donošenje zaključka – nalaže se Vladi FBiH da u što kraćem roku  a ne dužem od 30 dana pripremi informaciju o stanju u preduzećima namjenske industrije u Federaciji BiH, sa posebnim osvrtom na poslovanje preduzeća Zrak d.d. Sarajevo i Binas d.d. Bugojno. Predstavnički dom Parlamenta FBiH će nakon pribavljanja ovu informaciju uvrstiti kao tačku dnevnog reda prve naredne sjednice.
Husein Rošić pitanje je uputio federalnom ministru energije, rudarstva i industrije, Nerminu Džindiću i direktoru operatera za obnovljive izvore energije  Edinu Memiću – zašto se ne potpisuju ugovori za otkup električne energije u probnom radu za postrojenja koja koriste obnovljive izvore energije.
Elvir Karajbić pitanje je uputio Vladi FBiH, resornom ministru energije, rudarstva i industrije i premijeru Vlade FBiH – Naftni terminali Ploče su u stopostotnom vlasništvu Terminala Federacije koje je u stopostotnom vlasništvu Vlade FBiH, a vezano za Ured za reviziju i vršenje revizije – ko štiti menadžment i upravljačke strukture, šta je Vlada FBiH uradila po dopisu Ureda za reviziju FBiH da li je poduzela eventualno određene sankicije ili smjene navedenog menadžmenta pošto Ured za reviziju ne može da radi svoj posao i to predstavlja derogiranje institucija Federacije BiH, prije svega Ureda za reviziju Parlamentarne komisije odgovorne za reviziju Vlade i Parlamenta FBiH.
Miomirka Melank kazala je da nije dobila odgovor na pitanja vezana za Nacrt Zakona o istospolnim zajednicama koji bi se trebao naći u ovogodišnjem Programu Vlade FBiH. Kazala je da je njen prijedlog ignorisan te će ponovo tražiti da joj se dostavi tekst prijedlog aInterresorne grupe i da se Zakon o istospolnim zajednicama stavi na dnevni red ovog Parlamenta.
Majra Dautbegović postavila je pitanje – da li je i kojim propisima uređen način rada Fonda solidarnosti i propisna procedura za ostvarivanje prava na lijekove i liječenje na teret Fonda, te na osnovu kojih kriterija se formira tzv. lista čekanja. Na koji način Fond vrši raspodjelu raspoloživih sredstava i u kojoj mjeri se raspolaže sa potrebnim sredstvima ta da se navede raspored sredstava kojima je Fond raspolagao u 2021. godini po pojedinim kantonima.
Husein Topčagić pitanje je uputio Vladi FBiH i Federalnom ministarstvu zdravstva – da li su ispoštovane odredbe iz člana 1. stav 2. Odluke o preuzimanju osnivačkih prava nad univerzitetsko-kliničkim bolnicama u FBiH, odnosno da li je potpisan Sporazum o preuzimanju osnivačkih prava nad univerzitetsko-kliničkim bolnicama u FBiH i da li su i ako jesu kada su potpisani ugovori o regulisanju međusobnih prava, obaveza i odgovornosti osnivača i sa KCUS Sarajevo i Kliničkom bolnicom Mostar. Da li će KCUS Sarajevo promijeniti ili je već promijenio, ako je ugovor potpisan, status i naziv u Univerzitetsko-klinička bolnica Sarajevo, obzirom da Zakon o zdravstvenoj zaštiti ne poznaje zdravstvenu ustanovu kao Univerzitetsko-klinički centar ili klinički centar.
Jasmina Zubić pokrenula je inicijativu prema Zavodu zdravstvenog osiguranja Zeničko-dobojskog kantona da osiguraju sredstva u svrhu povećanja kvote operativnih zahvata oka, koja je ugovorena sa Poliklinikom sa dnevnom bolnicom Doboj-Jug Matuzići.
Pitanje je uputila Federalnom ministarstvu zdravstva – da li su kantonalna ministarstva obrazovanja dužna osigurati prava na obavezno zdravstveno osiguranje studentima koji nisu osigurani po drugom osnovu do kraja redovne upisane školske godine, ako su upisani kao redovni studenti do navršene 26 godine života, a u skladu sa članom 25. Zakona o zdravstvenom osiguranju. Kazala je da je uputila  na prošloj sednici inicijativu vezanu za ovu tematiku i budući da se po kantonima različito tumači, traži zvaničan stav Federalnog ministarstva zdravstva, kako bi svi kantoni bili u obavezi jednako primjenjivati ovu odredbu i omogućiti redovnim studentima da koriste pravo na zdravstvenu zaštitu do kraja redovno upisane školske godine, ako su je upisali do navršene 26 godine života.
Dana 21.12. uputila je prema Vladi FBiH inicijativu da se za narednu godinu odnosno 2022. godinu saniraju sredstva za dodjelu priznanja i nagrada najuspješnijim davaocima krvi u Federaciji, a pošto odgovor nije dobila, taži da joj se odgovori.
Ankica Kolar Jurčević pokrenula je inicijativu prema Federalnom ministarstvu zdravstva za stvaranje zakonskih preduvjeta nesmetanog nabavljanja traka za kontrolu dijabetesa. Traži od Ministarstva prijedlog za izmjene i dopune Zakona o zdravstvenoj zaštiti kojom će se stvoriti preduvjeti za donošenje podzakonskog akta kojim će se detaljnije urediti nabavka traka i aparata za kontrolu dijabetesa u skladu sa Odlukom o utvrđivanju osnovnog paketa zdravstvenih prava  Parlamenta Federacije BiH.
Alma Kratina pokrenula je inicijativu prema Predstavničkom domu Parlamenta FBiH a odnosi se na imenovanje komisije koja će u razumnom vremenskom roku analizirati sve aspekte rada operatera za obnovljive izvore energije i efikasne kogeneracije u periodu od 2018. godine do dana ustanovljenja komisije.
Naredna inicijativa prema Vladi FBiH odnosi se na kreditno zaduženje trezorskih obveznica u iznosu od 200 miliona konvertibilnih maraka kako bi se pružila pomoć najugroženijim kategorijama stanovništva.
Pitanje je uputila Vladi FBiH  da li će na saglasnost Vlade FBiH, a nakon intervjua sa kandidatima i Odlukom Komsije da je prvorangirani kandidat za mjesto direktora Fonda za profesionalnu rehabilitaciju i zapošljavanje osoba sa invaliditetom Ekrem Julandžija, utjecati činjenica da se radi o osobi  protiv koje se vodi kao i protiv njegovih saradnika iz firme Apel promet istraga u Tužilaštvu Srednjo-bosanskom kantonu, zbog zloupotrebe poticaja za zapošljavanje osoba sa invaliditetom, odnosno  fiktivnim zapošljavanjem ovih osoba.
Marina Mujkanović pitanje je uputila Federalnom ministarstvu rada i socijalne politike i Federalnom zavodu za zapošljavanje – po kojim kriterijima se vrši izbor poslodavaca koji apliciraju na Javni poziv Federalnog zavoda za zapošljavanje za učešće u programu sufinansiranja zapošljavanja. Zašto javni poziv ne traje  u vremenskom roku kako je naznačeno u pozivu, a po isteku roka za prijavu izvrši izbor poslodavca. Da li je brzina u apliciranju glavni kriterij, a što ne smije biti, za izbor odnosno eliminirajući kriterij za poslodavce koji ispunjavaju uvjete  ali se nisu prijavili u roku od nekoliko minuta od momenta otvaranja javnog poziva. Ako je u pitanju brzina prijave, zašto se ne osigura stabilan link koji neće pasti odmah i da li je isti broj aplikanata koji ulaze u Program za svaku mjeru i ako nije zašto onda nije naveden broj za svaku mjeru. Zašto se dopušta više prijava po korisniku ako je moguće izvršiti samo jednu važeću.
Nedžad Šećić  pitanje je postavio JP Ceste Federacije – zašto na magistralnoj cesti M-18 Sarajevo-Tuzla nema putokaza prema gradu Živinice,  kao ni na magistralnoj cesti M-18 Šićki Brod – Orašje nema obavijesti prema gradu Gradačac. Zbog čega nema putokaza i prema nekim drugim gradovima u Federaciji.
Senad Mašetić pitanje je uputo Federalnom ministarstvu privrede, Ministarstvu energetike, rudarstva i industrije i Elektroprivredi – šta će biti sa Rudnikom lignita Gračanica i njegovim radnicima kad se eksploatacija na ovom lokalitetu završi za dvije godine. Da li će Rudnik kao pravni subjekt nastaviti postojati i raditi na lokalitetima zamjensikh kapaciteta Općine Bugojno ili Donji Vakuf gdje su određena istraživanja već završena ili eventualno resorno ministarstvo i Elektroprivreda imaju bolji plan.
Ivan Boban pitanje je uputio vezano za kapitalne infrastrukturne projekte u cestogradnji, te će insistirati da se o ovome raspravlja i na sjednici nadležnog odbora. Traži od Vlade FBiH da mu da odgovore vezano za neke infrastrukturne projekte kao što su Tunel Hranjen, poddionica Počitelj- Zvirovići,  autocesta na Koridoru Vc dionica Poprikuše-Zenica, sjever Donja Gračanica, poddionica Vranduk-Ponirak, dionica na Koridoru Vc Tarčin-Tunel Ivan i dionica brze ceste Mostar-Široku Brijeg-Grude – u kojoj fazi su ovi projekti, da li su rokovi probijeni i da li će biti zaokružena finansijska konstrukcija kada su u pitanju pomenuti projekti.
Prešlo se na utvrđivanje dnevnog reda.
Vlada FBiH je dopisom od 20.04.2022. godine, radi dodatnog usaglašavanja povukla iz procedure Prijedlog Zakona o izmjeni i dopuni Zakona o plaćama i drugim naknadama sudija i tužilaca u Federaciji BiH.
U raspravi su učestvovali: Ahmed Džubur, Miomirka Melank, Asim Kamber, Salko Zildžić, Sanela Prašović-Gadžo.
Prijedlog Miomirke Melank da se sa dnevnog reda skine Prijedlog Zakona o dopuni Zakona o pripadnosti javnih prihoda u FBiH, predlagača Salke Zildžića i Marijana Klaića nije usvojen (16 glasova za, 35 glasova protiv i 12 uzdržanih glasova).
Prijedlog raukovodstva Doma da se u dnevni red uvrsti tačka – Informacija o stanju na područjima koja su pogođena potresima, mjerama i aktivnostima na sanaciji, materijalnoj i finansijskog pomoći od strane Vlade FBiH, usvojen je sa 72 glasa za, bez glasova protiv i bez uzdržanih glasova.

Sa 71 glasom za, bez glasova protiv i uz jedan uzdržani glas, usvojen je sljedeći:

D N E V N I   R E D

1. Prijedlog Zakona o izmjenama i dopuni Zakona o liječenju neplodnosti biomedicinski potpomognutom oplodnjom – skraćeni postupak,
2. Prijedlog Zakona o dopuni Zakona o pripadnosti javnih prihoda u Federaciji BiH – skraćeni postupak, predlagači: Salko Zildžić i Marijan Klaić,
3. Prijedlog Zakona o izmjeni Zakona o cestovnom prijevozu Federaciji BiH – skraćeni postupak, predlagač: Ramiz Karić,
4. Prijedlog Zakona o izmjenama i dopunama Zakona o Poreznoj upravi Federacije BiH,
5. Nacrt Zakona o izmjenama i dopunama Krivičnog zakona Federacije BiH,
6. Informacija o stanju na područjima koja su pogođena potresima, mjerama i aktivnostima na sanaciji, materijalnoj i finansijskoj pomoći od stane Vlade FBiH,
7. Inforamcija o Srednjoročnoj startegiji razvoja poljoprivrednog sektora u Federaciji BiH (2015.-2019. godina – produžena do kraja 2021. godine) i njenoj primjeni u 2022. godini,
8. Usaglašavanje Prijedloga Zakona o kontroli i ograničenoj upotrebi duhana, duhanskih i ostalih proizvoda za pušenje,
9. Izbori i imenovanja.






1. Prijedlog Zakona o izmjenama i dopuni Zakona o liječenju nepolodnosti biomedicinski potpomognutom oplodnjom – skraćeni postupak,

Prijedlog Zakona utvrdila je Vlada FBiH.
Prijedlog Zakona razmatrala su nadležna radna tijela i dostavila izvještaje.
Predstavnik Vlade FBiH dao je dodatno obrazloženje.
Ispred Odbora za zdravstvo obrazloženje je dala Meliha Bijedić.
Prije otvaranja pretresa, potredsjedavajući je, na osnovu člana 172. stav 3. Poslovnika kazao da se ne radi o složenom i obimnom Prijedlogu Zakona, te pozvao zastupnike da se izjasne hoće li će se razmatrati po skraćenom postupku, a što  je sa 67 glasova za, bez glasova protiv i bez uzdržanih glasova usvojeno.
U raspravi su učestvovali: Adisa Kokić-Hinović, Marijan Klaić, Elvir Karajbić, Goran Akšamija, Mladen Bošković, te ispred Ministarstva Marina Bera.
Sa 75 glasova za, bez glasova protiv i bez uzdržanih glasova, usvojen je Prijedlog Zakona o izmjenama i dopuni Zakona o liječenju nepolodnosti biomedicinski potpomognutom oplodnjom.
Predsjedavajući je kazao da će za vrijeme pauze zaključci zastupnice Kokić-Hinović, vezani za ovu tačku biti usaglašeni, te će se o njima nakon toga glasati.

2. Prijedlog Zakona o dopuni Zakona o pripadnosti javnih prihoda u Federaciji BiH – skraćeni postupak, predlagači: Salko Zildžić i Marijan Klaić

Prijedlog Zakona utvrdili su zastupnici Salko Zildžić i Marijan Klaić. 
Prijedlog Zakona razmatrala su nadležna radna tijela i dostavila izvještaje.
Ispred predlagača Salko Zildžić dao je dodatno obrazloženje.
Ispred Odbora za ekonomsku i finansijsku politiku obrazlagao je Husein Rošić.
Prije otvaranja pretresa, potredsjedavajući je, na osnovu člana 172. stav 3. Poslovnika kazao da se ne radi o složenom i obimnom Prijedlogu Zakona, te pozvao zastupnike da se izjasne hoće li će se razmatrati po skraćenom postupku, a što  je sa 52 glasa za, 13 glasova protiv i tri uzdržana glasa usvojeno.
U raspravi je učestvovala Miomirka Melank.
Sa 52 glasa za, četiri glasa protiv i 11 uzdržanih glasova, usvojen je Prijedlog Zakona o dopuni Zakona o pripadnosti javnih prihoda u Federaciji BiH.

3. Prijedlog Zakona o izmjeni Zakona o cestovnom prijevozu Federaciji BiH – skraćeni postupak, predlagač: Ramiz Karić,

Prijedlog Zakona utvrdilo je zastupnik Ramiz Karić 
Prijedlog Zakona razmatrala su nadležna radna tijela i dostavila izvještaje.
Prije otvaranja pretresa, potredsjedavajući je, na osnovu člana 172. stav 3. Poslovnika kazao da se ne radi o složenom i obimnom Prijedlogu Zakona, te pozvao zastupnike da se izjasne hoće li će se razmatrati po skraćenom postupku, a što  je sa 51 glasom za, četiri glasa protiv i osam uzdržanih glasova usvojeno.
U raspravi niko nije učestvovao.
Sa 51 glasom za, jednim glasom porotiv i uz 10 uzdržanih glasova, usvojen je Prijedlog Zakona o izmjeni Zakona o cestovnom prijevozu Federaciji BiH.

4.  Prijedlog Zakona o izmjenama i dopunama Zakona o Poreznoj upravi 
 Federacije BiH,

Prijedlog Zakona utvrdila je Vlada FBiH.
Prijedlog Zakona razmatrala su nadležna radna tijela i dostavila izvještaje.
Nacrt ovog Zakona usvojen je na 23. redovnoj sjednici Predstavničkog doma održanoj 05.07.2021. godine.
Ispred Vlade FBiH dodatno obrazloženje je dala Melina Dudo.
U raspravi su učestvovali: Sanela Prašović-Gadžo, Adisa Kokić-Hinović i Salko Zildžić.
Sa 67 glasova za, bez glasova protiv i uz četiri uzdržana glasa, usvojen je Prijedlog Zakona o izmjenama i dopunama Zakona o Poreznoj upravi Federacije BiH.

Adisa Kokić Hinović predložila je zaključak. Sa 54 glasa za, bez glasova protiv i 17 uzdržanih glasova, usvojen je sljedeći: 

Z A K LJ U Č A K

Nalaže se Vladi FBiH, da u roku od 60 dana, razmotri i donese Odluku o tvrđivanju prava uposlenika Porezne uprave FBiH, kojom će se utvrditi poslovi kod kojih postoje posebni uvjeti rada i postotak posebne naknade za te poslove, a shodno stavu 2, člana 12a. Zakona o Poreznoj upravi FBiH. Ovom odlukom bi otklonili nepravdu i diskriminaciju prema rukovoditeljima u Poreznoj upravi FBiH u odnosu na druge rukovoditelje u institucijama i zavodima u FBiH. 
Nalaže se Vladi FBiH da, u skladu sa preporukama Međunarodnog monetarnog fonda (MMF), u narednom periodu uskladi platne razrede i koeficijente za Poreznu upravu FBiH koz izmjene i dopune Zakona o plaćama i naknadama u organima vlasti FBIH. 
Nalaže se Vladi FBIH da u što skorijem periodu, u parlamentamu proceduru uputi Nacrt Zakona o plaćama i naknadama u organima vlasti FBIH.

5. Nacrt Zakona o izmjenama i dopunama Krivičnog zakona Federacije BiH,

Nacrt Zakona utvrdila je Vlada FBiH.
Nacrt Zakona razmatrala su nadležna radna tijela i dostavila izvještaje.
Ministar Mato Jozić dao je dodatno obrazloženje.
Ispred Komisije za jednakopravnost spolova obrazlagala je Meliha Bijedić.
U raspravi su učestvovali: Sanela Prašović-Gadžo, Lana Prlić, Alma Kratina, Mira Grić, Miomirka Melank i ministar Jozić.
Sa 74 glasa za, bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta FBiH prihvata Nacrt Zakona o izmjenama i dopunama Krivičnog zakona Federacije BiH, te smatra da može poslužiti kao osnova za izradu Prijedloga zakona.
Zadužuje se predlagač da do kraja petog mjeseca ove godine obavi javnu raspravu.
Zadužuje se predlagač da prilikom izrade Prijedloga zakona uzme u obzir sve prijedloge, primjedbe i sugestije iznesene u raspravi, kao i one koje su dostavljene ili će biti dostavljene u pisanom obliku.

Pauza 20 minuta.

Nakon pauze, prešlo se na rad po tački 6. dnevnog reda.

6. Informacija o stanju na područjima koja su pogođena potresima, mjerama i aktivnostima na sanaciji, materijalnoj i finansijskoj pomoći od stane Vlade FBiH,

Predstavnik Civilne zaštite, Enes Memić dao je dodatno obrazloženje.
U raspravi su učestvovali: Mladen Bošković, Adnan Efendić, Amer Obradović, Sanela Klarić, Salmir Kaplan i Ahmed Džubur.
Zaključke po ovoj tački predložili su Mladen Bošković, Amer Obradović i Vlada FBiH.
Predsjedavajući je pozvao zastupnike da se o svim ovim zaključcima izjasne.
Sa 69 glasova za, bez glasova protiv i bez uzdržanih glasova, usvojeni su sljedeći:

Z A K LJ U Č C I 

Predstavnički dom Parlamenta Federacije Bosne i Hercegovine zadužuje Vladu Federacije Bosne i Hercegovine da u skladu sa svojim nadležnostima i obavezama INTERVENTNO finansijski pomogne lokalne zajednice na prostoru Hercegovačko-neretvanskog kantona u obnovi objekata, sanaciji terena i infrastrukture, a koie su proglasile stanje prirodne nesreće usljed zemljotresa od 22. do 24. aprila 2022. godine. Izdvojena interventna finansijska sredstva trebaju poslužiti kao podrška do konačne procjene šteta i realizacije programa sanacije.
Prima se na znanje lnformacija Federalne uprave civilne zaštite o zemljotresima na području Federacije Bosne i Hercegovine u periodu od 22. do 24. aprila 2022. godine. 
Zadužuju se Federalni štab civilne zaštite i Federalna uprava civilne zaštite da permanentno prate i analiziraju stanje sa zemljotresima širom Federacije Bosne i Hercegovine, posebno na području Hercegovačko-neretvanskog kantona, te da izvještavaju Vladu Federacije Bosne i Hercegovine, i da po potrebi u okviru svoje nadležnosti, angažiraju federalne specijalizirane jedinice civilne zaštite i federalne službe zaštite i spašavanja radi provođenja mjera zaštite i spašavanja. 
Daje se preporuka općinama/gradovima na području Federacije Bosne i Hercegovine, a posebno na području Hercegovačko-neretvanskog kantona da formiraju veći broj komisija za procjenu šteta u cilju utvrđivanja procjene šteta u što kraćem roku.  
Zadužuje se Federalni zavod za geologiju da hitno aktivira svoje stručne timove u cilju procjene trenutnog stanja i davanja prijedloga mjera za ublažavanje negativnih posljedica izazvanih prirodnom nesrećom. 
Ovaj zaključak stupa na snagu danom donošenja.

Prešlo se na izjašnjavanje o predloženim zaključcima zastupnice Adise Kokić-Hinović, vezanim za tačku 1. Prijedlog Zakona o izmjenama i dopuni Zakona o liječenju neplodnosti biomedicinski potpomognutom oplodnjom.

Sa 61 glasom za, bez glasova protiv i dva uzdržana glasa, usvojen je sljedeći:

Z A K LJ U Č A K

Nalaže se Federalnom ministarstvu zdravstva da tokom izrade propisa iz člana 3. Prijedloga Zakona, a koji se odnosi na obim prava, način formiranja cijena pojedinačnih postupaka, kriterija i načina ugovaranja, kao i drugih pitanja od značaja za provođenje biomedicinski potpomognute oplodnje: 
· revidira cijene postupka BMPO, koje su utvrđene Odlukom o tarifi, a kako bi bila otklonjena svaka mogućnost neadekvatne primjene Zakona; 
· prilikom ugovaranja usluga BMPO sa ugovorenim, zdravstvenim ustanovama poštivati odredbe ovog Zakona, kao i Zakona o zdravstvenom osiguranju, te Zakona o javnim nabavkama, te propise na temelju tih Zakona. Ugovorene klinike će direktno ostvarivati finansijska sredstva za postupke BMPO; 
· nakon primjene Zakona uvrstiti u listu lijekova Fonda solidarnosti FBiH lijekove za stimulaciju u postupku BMPO.

7. Inforamcija o Srednjoročnoj startegiji razvoja poljoprivrednog sektora u Federaciji BiH (2015.-2019. godina – produžena do kraja 2021. godine) i njenoj primjeni u 2022. godini,

Inforamciju je dostavila Vlada FBiH.
Inforamciju su razmatrala nadležna radna tijela i dostavila izvještaje.
Ispred Odbora za poljoprivredu, vodoprivredu i šumarstvo obrazlagao je Ahmed Džubur.
U raspravi su učestvovali: Irfan Ćengić, Sanela Klarić i Ahmed Džubur.
Predstavnički dom primio je k znanju Informaciju o Srednjoročnoj startegiji razvoja poljoprivrednog sektora u Federaciji BiH (2015.-2019. godina – produžena do kraja 2021. godine) i njenoj primjeni u 2022. godini.
 
Sanela Klarić predložila je zaključak – Obavezuje se Federalno minstarstvo poljoprivrede, vodoprivrede i šumarstva i Vlada FBiH da pripreme izmjene Pravilnika o načinu i uvjetima ostvarivanja novčane podrške po modelu poticaja prečišćeni tekst, a koji nije usvojen (26 glasova za, 18 glasova protiv i 24 uzdržana glasa).

8. Usaglašavanje Prijedloga Zakona o kontroli i ograničenoj upotrebi duhana, duhanskih i ostalih proizvoda za pušenje,

Predstavnički dom Parlamanta FBiH je na 22. redovnoj sjednici  od 26.05.2021. godine usvojio Prijedlog Zakona o kontroli i ograničenoj upotrebi duhana, duhanskih i ostalih proizvoda za pušenje, sa jednim amandmanom Vlade FBiH koji je postao sastavni dio Prijedloga Zakona. 
Dom naroda je usvojio Prijedlog ovog Zakona sa šest amandmana koje Vlada FBiH nije prihvatila, ali ih je Doma naroda izglasao.
Predsjedavajući je pozvao zastupnike da se izjasne da li će usvojiti Prijedlog Zakona onako kako je usvojen u Domu naroda.
Sa 61 glasom za, dva glasa protiv i pet uzdržanih glasova, usvojen je Prijedlog Zakona o kontroli i ograničenoj upotrebi duhana, duhanskih i ostalih proizvoda za pušenje  onako kako je usvojen u Domu naroda.

Predsjedavajući je kazao da pod tačkom 9. Izbori i imenovanja nema usaglašenih stavova, te se Dom po ovoj tački nije izjašnjavao.

Sjednica je završila u 14.48.

Transkript i prijepis transkripta sjednice čine sastavni dio Zapisnika.

